Helmuth Bar & Kitchen på Boulevarden i Aalborg indfører fra på fredag en midlertidig aldersgrænse på 21 år. Det sker som reaktion på, at Jomfru Ane Gade fra torsdag og de næste 14 dage lukker for at mindske smittespredning. I et opslag på Facebook skriver baren, at de oplever en stor interesse fra især yngre gæster, der ønsker at flytte festen ned på Helmuth. - Vi tager en midlertidig aldersbegrænsning på 21, så de helt unge, som man prøver at skærme af fra Jomfru Ane Gade, ikke flytter festen herned. For så er vi jo lige vidt, siger Anders Strandhave, der er medindehaver af Helmuth. Gælder kun i weekenden Det er Folketingets Epidemiudvalg, der har besluttet at lukke restaurationer og beværtninger i Jomfru Ane Gade og tilstødende sidegader. Smitten i Aalborg Kommune har været høj siden genåbningen og Styrelsen for Patientsikkerhed har peget på den kendte festgade som et sted, hvor der sker stor smitte. Fra den 15. til den 22. maj har over halvdelen af smittetilfældene i de fire mest centrale sogne i Aalborg nemlig kunnet føres tilbage til Jomfru Ane Gade, oplyser Styrelsen for Patientsikkerhed. Aldersbegrænsningen på Helmuth Bar & Kitchen er i effekt al den tid Jomfru Ane Gade er lukket ned og gælder kun om aftenen på fredage og lørdage. Se interview med Anders Strandhave, der er medindehaver af Helmuth:
Helmuth Bar & Kitchen i Aalborg oplever en stigende interesse fra det yngre publikum.